Bejaarde van Harties met graaf doodgeslaanAndré en Elsabé du Preez saam met hul kleindogter Emma (nou 8 jaar oud). Foto: Verskaf Ongeveer twee jaar nadat André du Preez (75) en sy vrou Elsabé (70) hul plaas in die Brits-omgewing in Noordwes verkoop het om na Hartbeespoort te verhuis uit vrees vir hul veiligheid, is André Sondagaand in sy huis in Ifafi tydens ŉ huisroof met ŉ graaf doodgeslaan. Volgens André se seun, Jacques, het sy ouers Sondagaand omstreeks 21:00 in hul kamer televisie gekyk toe ŉ man toegang tot die huis verkry het deur ŉ venster en diefwering oop te breek. “Hulle was nie bewus dat daar ŉ indringer in die huis was nie,” het André Woensdag aan Maroela Media gesê. “My pa het opgestaan om water te gaan drink toe die man hom op pad na die kombuis van agter af met ŉ graaf geslaan het.” André du Preez Die verdagte is daarna na Elsabé wat steeds in die bed gelê het. Hy het geld en juwele geëis. “My ma het gesê sy het nie geld byderhand nie, maar het haar trouring van haar vinger afgehaal en vir die man gegee,” het Jacques gesê. “Hy het dit gevat, ŉ kombers oor haar gegooi en haar met die graaf bewusteloos geslaan.” Elsabé was vir sowat 20 minute lank bewusteloos. Toe sy haar bewussyn herwin het, het sy na haar man gaan soek en op sy liggaam afgekom. Hy was reeds dood. Die verdagte het die egpaar se selfone, ŉ televisiestel, tabletrekenaar en Elsabé se trouring gebuit en gevlug. Elsabé het deur die oop venster om hulp geroep, waarna haar buurvrou omstreeks 21:30 die polisie ontbied het. Volgens Jacques het Elsabé ŉ wond op haar linkerwang opgedoen, maar sy is verder ongedeerd. Sy is in Jacques en sy vrou se sorg en ontvang berading. André se roudiens vind Vrydag plaas, waarna Elsabé by haar dogter in Potchefstroom gaan woon. Kol. Sabata Mokgwabone, polisiewoordvoerder, het Woensdag gesê niemand is nog in verband met die aanval in hegtenis geneem nie. Daar kan nog nie met sekerheid gesê word of die man enige medepligtiges gehad het nie. “Die polisie ondersoek ŉ saak van moord en huisroof,” het Mokgwabone gesê. André se moord is die jongste van vier moorde in die Hartbeespoort-omgewing in die afgelope twee weke. Harro Rust, voorsitter van landelike beveiliging van Hartbeespoort Plotwag se sektor 1, het aan Maroela Media gesê hulle vermoed dat die aanvalle verband hou, maar dit kan nog nie bevestig word nie. “Ons is in goeie samewerking met die polisie en wat ons van hulle verneem is hulle warm op die spoor van die verdagtes,” het Rust gesê.